Demà comença la quarta edició de la mostra de documentals "puntoDOC"
26 d’abril 2017

![](/media/42ylvy1x/15presentacionpuntodoc2017c1.jpg) 

 La quarta edició de la mostra _puntoDOC_, organitzada per la regidoria de Joventut, arranca demà, 27 d’abril, fins al 13 de maig. Així, durant els pròxims tres caps de setmana, el Casal Jove del Port de Sagunt acull els millors documentals de l’última temporada.  
  
Les dihuit projeccions que componen el _puntoDOC_ suposen un variat repàs al bon estat del gènere documental, amb parada en dos clàssics com _Cuando éramos reyes_ i _Native Land_, i una mirada especial a la denúncia de desigualtats, les alternatives al model neoliberal dominant, els efectes del canvi climàtic i la música, segons destaquen des de l'organització.  
  
Una de les novetats d'enguany és el suport de la revista _Altaïr_ i la plataforma online FILMIN, que ja té obert un canal _puntoDOC_ i arreplega dotze dels dihuit documentals que es projectaran. _Fuocoammare, Frágil equilibrio, Siria, una historia de amor, Omega, Sonita, Muro, En el mismo barco, Oasis: Supersonic_ o _Gimme Danger (La historia de The Stooges)_ són algunes de les peces més destacades.  
  
Com sempre, el festival comptarà amb la presència d'alguns dels autors, com Matilde Alcaraz i Santiago Hernández, que vindran a presentar el seu treball: _Peset, un home bo. Metge, rector i republicà_.  
  
En paral·lel a les projeccions, hi ha altres activitats que complementen l'abast de la Mostra: el _High & Elementary DOCs_ porta les pel·lícules als instituts de Sagunt en horari lectiu; el _puntoDOC.Kids_, ofereix servei de ludoteca per als dissabtes 6 i 13 de maig; i en el concurs _Limit 24hores.DOC_ poden participar joves creadors amb els seus curtmetratges documentals realitzats a contrarellotge entre el 12 i el 14 de maig.  
  
En esta edició, encara que l'epicentre del festival segueix sent el Casal Jove, els llocs de projecció s'amplien al Centre Cultural Mario Monreal, la Casa Municipal de Cultura del Port de Sagunt i el cine Alucine Multiplex.

*   [](http://www.facebook.com/sharer.php?u=https://aytosagunto.es/va/actualitat/dema-comenca-la-quarta-edicio-de-la-mostra-de-documentals-puntodoc/ "Facebook")
*   [](http://twitter.com/share?url=https://aytosagunto.es/va/actualitat/dema-comenca-la-quarta-edicio-de-la-mostra-de-documentals-puntodoc/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/dema-comenca-la-quarta-edicio-de-la-mostra-de-documentals-puntodoc/ "Linked In")
*   [](mailto:?body=https://aytosagunto.es/va/actualitat/dema-comenca-la-quarta-edicio-de-la-mostra-de-documentals-puntodoc/)